Motoris sien hoe man glo eie lewe neemVloedwater by die Robotbrug in Kroonstad in Februarie 2017. Foto: Verskaf ŉ Man se liggaam is Dinsdagoggend uit die Valsrivier in Kroonstad in die Vrystaat gehaal nadat hy vermoedelik sy eie lewe geneem het deur van ŉ brug af in die rivier te spring. Kapt. Stephen Thakeng, woordvoerder van die polisie, sê ŉ motoris en sy passasier het omstreeks 11:40 oor die brug wat as die Robotbrug bekend staan, gery toe hulle gesien het hoe die man van die brug af in die rivier spring. “Hulle het stilgehou en nader gehardloop om in die rivier te kyk of die man kan swem. Hy het egter nie weer bo die water verskyn nie en dit was duidelik dat hy verdrink het,” het Thakeng gesê. Die ooggetuies het na die plaaslike polisiekantoor gehaas om die voorval aan te meld en polisieduikers van Welkom is ontplooi om met ŉ soektog na die man te begin. “Die liggaam is omstreeks 15:00 gevind en uit die rivier gebring. In die man se sak was ŉ Okapi-mes en ŉ selfoon. Die man se naasbestaandes is deur die middel van sy selfoon opgespoor,” sê Thakeng. Hy sê die man is as die 30-jarige Morena Button Mateba geïdentifiseer wat in Gelukwaarts in Maokeng woon. ŉ Geregtelike doodsondersoek word gedoen.